Carnet AM a La Tallada d'Empordà - FOR VIA, Formació Viària\nCarnet AM a La Tallada d'Empordà\nDescobreix que facil és treure't el Carnet AM a La Tallada d'Empordà amb FOR VIA autoescoles. Disposem de diversos centres a les comarques Gironines. Amb FOR VIA, tot són avantatges: aula online, formació personalitzada i facilitats de pagament. La millor opció per obtenir el Carnet AM a La Tallada d'Empordà\nTreballem una formació de qualitat i als nostres centres trobaràs un equip de professionals compromesos i dedicats al teu aprenentatge. Uns formadors amb experiència que sabran transmetre't les millors indicacions i donar-te tot el suport necessari per aconseguir el teu objectiu.Estas interessat en el Carnet AM a La Tallada d'Empordà? FOR VIA Formació Viària és la teva autoescola de confiança.


Alzira participa en les Jornades de les Ciutats Amigues de la Infància – RiberaTV\nLa setmana passada Alzira va participar en les IV Jornades tècniques CAI (Ciutats Amigues de la Infància) celebrades a Almussafes el dimecres 23 i dijous 24 d’octubre de 2019. Es tracta d’un punt de trobada que pretén ser un espai de formació i intercanvi d’experiències entre els municipis que ja compten amb el reconeixement CAI i governs locals, personal tècnic i professionals interessats a treballar a favor de la infància i l’adolescència de la seua localitat.\nL’alcalde d’Alzira, Diego Gómez, va assistir a l’acte d’inauguració, com a representant de la nostra ciutat que des de 2004 és Amiga de la Infància. En esta primera jornada Alzira va explicar la seua experiència en el dia a dia dels consells de participació infantils, que a la nostra ciutat s’anomena Consell Municipal de Xiquets i Xiquetes (CMXX).\nTambé va acudir Maria Calvo, regidora d’Educació i Infància, a la segona de les jornades i que va estar a càrrec de l’explicació d’una experiència d’èxit treballada amb els xiquets, xiquetes i adolescents del CMXX com a ciutat amb llarg recorregut de treball en polítiques municipals d’infància.\nA més, estes Jornades han donat a conéixer els aspectes pràctics vinculats amb la posada en marxa de Consells de Participació Infantil i amb l’elaboració de Plans Locals d’Infància i Adolescència que han resultat interessants per als municipis.\nEl Programa CAI té com a pilars fonamentals el disseny de polítiques públiques eficaces que es basen en la Convenció sobre els Drets del Xiquet, la promoció de la participació infantil i adolescent i l’impuls d’aliances entre tots els actors relacionats amb la infància en l’àmbit municipal.\nAlzira participa en les Jornades de les Ciutats Amigues de la Infància added by Ribera Televisió on 28 Octubre, 2019


PROTECTORA D'ANIMALS VALLÈS NATURA: RISC DE FRACTURA SOCIAL A MOLLET\nAhir dijous 28 de juny a les 20h va tenir lloc a Mollet una manifestació organitzada per la Plataforma Popular de propietaris de gossos de Mollet per reivindicar el dret de disposar d'espais per poder portar els gossos sense lligar.\nMalgrat que l'assistència de propietaris no va ser tant majoritaria com l'organització desitjava si que es va poder veure que hi ha un col·lectiu disposat a treballar, amb ganes de dur endavant les propostes i que, malgrat les ofertes insuficients de l'Ajuntament, continuaran endavant amb el seu projecte.\nUnes 100 persones i uns 40 gossos van estar davant de l'Ajuntament on es va aprofitar per fer una assemblea on es van recollir les opinions dels assistents i es van decidir els propers punts de feina. El proper dia 9 de juliol els representants de la Plataforma seran rebuts per representants de l'Ajuntament per continuar les negociacions i apropar postures. Aquella mateixa tarda es farà una trobada davant de l'Ajuntament per informar als veins.\nAquesta reivindicació popular que els propietaris estan fent amb tota l'educació i respectant en tot moment les normes de concentració, manifestació, etc, s'ha trobat amb una resposta molt desagradable per part de l'Ajuntament.\nUn dels llocs demanats per la Plataforma per ubicar una zona d'esbarjo pels seus gossos és un troç del parc de Can Mulà, un troç de sorra amb arbres que és poc freqüentat per la ciutadania de Mollet. Curiosament van ser els propietaris de gossos d'aquesta zona els que van donar el pas endavant d'iniciar la reivindicació davant de la pressió dels agents cívics i de la policia local.\nDoncs curiosament avui mateix, divendres 29 de juny, l'Ajuntament de Mollet ha fet instal·lar als operaris de l'empresa Urbe dues taules blaves de ping pong just al ben mig de la zona demanada per la Plataforma.\nQuan et trobés en mig d'una negociació amb un col·lectiu important de veins de Mollet que compten amb el suport de les associacions animalistes i de molts amants dels animals, fer una jugada d'aquest tipus és pot entendre perfectament com una falta de respecte i una provocació innecessaria.\nPotser no té res a veure amb les reivindicacions, potser l'ha cursat un altre departament, però sigui com sigui ens trobem davant d'una altra relliscada del nostre Ajuntament. Un fet greu, una provocació que creiem que obliga al nostre alcalde directament, Sr. Monràs, a donar les explicacions pertinents als representants de la Plataforma. Estem davant d'una situació que pot provocar una fractura social important entre veins quan, davant de la crisi, hauriem de fer un front comú. No és possible que els nostres representants polítics facin servir la provocació a un sector del nostres veins com eina de negociació i com demostració de força.\nCom a Protectora Vallès Natura creiem que aquestes no son les formes de portar una negociació i demanem, si us plau, que l'Ajuntament faci pública una justificació dels fets.\nPublicado por Protectora d'Animals Vallès Natura en 17:45


TikTok prepara un botó similar al de ‘retuit’ de Twitter - Regió7\nTikTok prepara un botó similar al de ‘retuit’ de Twitter\nLa funció, anomenada Repost, permetrà als usuaris republicar contingut i compartir-lo amb els seus seguidors\n05·01·22 | 19:53\nImatge d'arxiu de l'app de Tiktok pixabay\nTikTok està provant un nou botó anomenat Repost, que funcionaria com el ‘retuit’ de Twitter, que permet als usuaris tornar a publicar contingut que ja està a la plataforma i compartir-lo amb els seus seguidors. Es tracta d’una opció que ja va avançar fa uns dies el consultor de xarxes socials Matt Navarra amb una imatge publicada a través de Twitter en la qual es mostrava aquest botó i que ara ha explicat amb més detall TechCrunch.\nSegons aquest mitjà, aquesta eina es troba al menú ‘Compartir’ (on ja es troba l’opció d’enviar a altres usuaris per DM o a través d’altres xarxes socials) i estaria destinada al ‘feed’ personalitzat ‘Per a tu’, en el qual apareix una sèrie de vídeos seleccionats segons les preferències l’usuari.\nAllà és on hi ha la diferència amb el botó de ‘retuit’ de Twitter, perquè, en lloc de tornar a republicar un vídeo en el mateix perfil de TikTok, s’envia a l’esmentat ‘Per a tu’ dels usuaris que se segueixen mútuament.\nA més, aquest botó, que es presenta en color blanc sobre fons groc, només està disponible en els vídeos que l’usuari troba quan està navegant en el seu propi ‘feed’ personal.\nAquesta eina podria augmentar la visibilitat dels vídeos recomanats per l’algoritme a l’espai ‘Per a tu’ i, segons TechCrunch, podria animar més usuaris passius a participar en la plataforma.\nEl botó de ‘Repost’ es troba en fase de proves, com ha confirmat la xarxa social, i només alguns usuaris han tingut l’oportunitat de provar-lo. Es desconeix si s’estendrà a la resta de la comunitat de TikTok i en quin moment ho farà.


El model Barça, exemple a l’IESE | FCBarcelona.cat\nEl model Barça, exemple a l’IESE\nEl FC Barcelona ha estat present aquest dijous al matí a l’escola de negocis IESE. El club i la seva Fundació han estat els exemples pràctics de com gestionar la Responsabilitat Social Corporativa en una entitat esportiva.\nAlfons Godall, vicepresident primer i responsable de l’àrea social del FC Barcelona, i Marta Segú, directora de la Fundació blaugrana, han exposat el cas pràctic del FC Barcelona davant l’atenta mirada d’empresaris provinents de diferents àmbits.\nUna jornada de prestigi\nSota el títol ‘Com viure els colors de la Responsabilitat Social Corporativa: el cas pràctic del FC Barcelona’ s’ha celebrat a l’IESE una conferència i un col•loqui posterior que ha aixecat força interès. Per Alfons Godall la presència del FC Barcelona en una escola de negocis com l’IESE és important i satisfactòria: “Normalment la gestió de clubs esportius no té gaire prestigi, ja que sembla que tot es redueixi a si la pilota entra o no. Avui som en una escola de negocis com l’IESE i hem explicat i demostrat que darrere la gestió d’aquesta Junta Directiva hi ha una planificació i uns objectius”.\nEl Barça, un club pioner\nMarta Segú, directora de la Fundació FC Barcelona, ha recordat que el cas del Barça és gairebé únic en el món de l’esport: “Hi ha molt pocs clubs al món que portin a terme un tipus de responsabilitat social corporativa tan rigorosa com la nostra, amb tots aquests programes propis. El Barça vol que la seva responsabilitat social sigui una realitat i beneficiar d’aquesta manera les persones més desafavorides, nens i joves en el nostre cas”.\nGodall i Segú han explicat amb detall el model de gestió blaugrana, i s’han centrat en l’àrea social. En aquest àmbit, la Fundació ha esdevingut l’ànima del Barça i la manera de constatar-ho és amb el lema ‘més que un club’. La responsabilitat social corporativa del FC Barcelona és present tant en els programes propis (Centres XICS, Jornades d’Esport Solidari i Esport i Ciutadania) com en els programes de col·laboració amb les Nacions Unides (Unicef, Unesco i Acnur).\nDesenes d’empresaris provinents de diferents àmbits, molts d’ells directors de Responsabilitat Social Corporativa de cadascuna de les empreses, han estat els oients d’aquesta jornada organitzada per l’IESE i Inforpress. És el cas, per exemple, de Ramon Folch, director de Responsabilitat Social Corporativa de Facility Services: “Ha estat molt interessant. No coneixia la feina de la Fundació del Barça i he quedat gratament impressionat. Nosaltres, igual que el Barça, també volem tornar a la societat part del que ens ha donat i ho fem amb programes amb els 30.000 treballadors que tenim”.


SEMINARI DE KETTLEBEL - CEM Colom\nSEMINARI DE KETTLEBEL\nEns agrada innovar! Ens agrada millorar! Ens agrada cuidar-te!\nEls pròxims 15 i 17 de març et presentem el primer seminari de Kettlebell Nivell 1.\nLa pràctica està enfocada a tots aquells que practiquen activitat física de manera regular, tenen experiència en entrenament funcional i no tenen cap patologia o lesió.\nEl nivell 1 tan sols vol dir, que hi haurà més. Pel que al llarg de l’any us farem uns experts en entrenament amb Kettlebell.\nLa pràctica tindrà una durada de 90 minuts entre els quals gaudireu de 45 minuts de classe teoricopràctica i 20 minuts de pur entrenament amb una metodologia totalment diferent del típic 4×15.\nÉs interessant tenir experiència prèvia en entrenament amb Kettlebell, encara que no és imprescindible.\nL’activitat és totalment gratuïta i podràs inscriure’t a través de l’APP (màxim 5 persones per grup)\nCEM COLOM DILLUNS 15 MARÇ:\nCEM CAN RICART DIMECRES 17 MARÇ\nT’esperem a la sala de fitness!


Nou mètode de pagament de les sortides aquest curs: TPV - INS Arquitecte Manuel Raspall\nInici » Nou mètode de pagament de les sortides aquest curs: TPV\nTPVEscola és el sistema de referència per gestionar els pagaments escolars, dissenyat per facilitar la gestió i control dels pagaments a l’Institut i AMPA.\nLes famílies accedeixen per una aplicació mòbil gratuïta i també via web.\nAccés amb codi d’usuari i contrasenya personalitzable per a la seva seguretat.\nVisualització personalitzada dels pagaments i les comunicacions sense haver de triar grup.\nEls pagaments es realitzen de forma segura a Redsys mitjançant targeta de dèbit, crèdit o prepagament de qualsevol entitat financera nacional, i també per Bizum.


Decoración de Cocinas Modernas a medida - BANNI Decoración de Cocinas Modernas a medida - BANNI\nLa decoració de cuines s’ha convertit en tot un art de la cerca de la bellesa, la comoditat i la utilitat. No en va, aquesta estada de la casa s’ha convertit en un dels ambients més importants. És punt de trobada per a tota la família, no solament a l’hora dels menjars, sinó també durant la realització de tot tipus d’activitats, des de tardes de rebosteria fins a hores d’estudi i tertúlies. Com a conseqüència, trobar i aconseguir un disseny còmode, funcional i elegant amb materials i mobles de qualitat pot resultar una tasca difícil si no es compta amb els professionals adequats.\nA BANNI podem garantir-li plans d’interiorisme completament personalitzats perquè aconsegueixi la cuina dels seus somnis, amb mobiliari de disseny d’alta qualitat i una perfecta integració amb els electrodomèstics i la resta dels materials que componen l’estada. Però l’encert en la decoració de cuines també depèn d’un últim factor: escollir un estil. Desitja una estada moderna o clàssica? Té en ment cuines blanques? Necessita una cuina d’exterior o adaptar-la al projecte que ja té? Vingui a conèixer totes les solucions de decoració de cuines i els nostres experts interioristes podran ajudar-lo en totes les etapes del procés.\nDecoració de cuines modernes amb estil\nEls apassionats de les últimes tendències en interiorisme necessiten un dels nostres projectes de decoració de cuines modernes. A BANNI ens preocupem d’estar al dia d’aquestes últimes novetats i, per això, portem anys estudiant-les i analitzant el seu impacte amb els nostres clients. Gràcies a aquesta recerca incansable, sabem que les cuines actuals es caracteritzen per l’elegància, per uns acabats sobris i senzills i per una gran funcionalitat com a conseqüència de les limitacions d’espai de l’immoble, com quan es tracta de la decoració de cuines petites.\nEn aquests casos la decoració de cuines petites modernes sempre està reforçada pels últims avanços tecnològics, la qual cosa facilita el procés de decoració de la cuina. O quan es realitza el projecte de decoració de cuines petites allargades, en les quals el procés pot resultar encara més complex o quan ens encarreguem de la decoració de cuines petites de fusta per les quals resulta necessari adaptar el mobiliari a les dimensions de l’immoble.\nA la pràctica, aquests detalls demostren que el gust i la curiositat per la gastronomia es colen a les llars actuals, elevant el disseny de les seves cuines al nivell dels restaurants amb estrelles. Armaris amb acabats brillants o mates, colors neutres, portes sense tiradors, angles geomètricament perfectes, electrodomèstics que freguen els dels professionals, llums led integrades al mobiliari, taules multiusos…\nEspecialistes en decoració de cuines a Madrid, Barcelona, Marbella i Mallorca.\nDecoradors de cuines a Madrid\nC/ José Ortega y Gasset 26. Madrid\nParking Plaça Marqués de Salamanca\nDe 10:00 a 15:00 h. (Tardes cita prèvia)\nno olvide portar un planell amb les mides\nDecoradors de cuines a Barcelona\nDecoradors de cuines a Marbella - Màlaga\nDes de 10:00 fins 20:30 (Continuat)\nDe 10:00 a 14:30 (Tardes cita prèvia)\nIdees a tenir en compte a la hora de decorar cuines modernes\nEn ocasions ens deixem portar per les fotos de les revistes de decoració, amb imatges de cuines modernes de tots els estils: modernes, industrials, nòrdiques, americanes, blanques, etc. Però quan del que es tracta és de decorar la cuina de la nostra casa amb estil, hi ha unes senzilles recomanacions que de ben segur ens ajudaran en el procés de disseny. L’elecció i localització dels mobles buscant la integració entre funcionalitat i estètica poden fer de la teva cuina un espai perfecte.\nMobles de cuina. La decoració de cuines modernes comença per una bona elecció dels mobles. Cuines càlides i funcionals en les quals no mancada ni sobra gens.\nElectrodomèstics. Per seguir la pauta de les últimes tendències i aconseguir una cuina pràctica, també es necessita tecnologia eficient i d’alta gamma. Forns de vapor, calientaplatos, plaques d’inducció total…\nSuperfícies resistents, sense juntes i amb personalitat. En BANNI, oferim tot tipus de solucions per projectar una decoració de cuines única, de qualitat i adaptada al teu estil.\nAixetes. Manuals o electròniques, les aixetes també canvien la visió general d’una cuina moderna.\nPaviments i revestiments. En la decoració de cuines no pot faltar l’elecció dels sòls i de les cobertes de tots els seus mòduls, tots ells de disseny modern. En BANNI podrem oferir-li des de taulells porcelánicos fins a tarimes flotants, gres o marbre.\nCadires i taules. Com a centre neuràlgic de la casa, la cuina ha de comptar amb el conjunt de taula i cadires perfecte. Tenint en compte l’estil de decoració de tota l’estada, comptem amb un ampli catàleg de solucions modernes per a aquest element essencial del mobiliari.\nSi està pensant en la decoració de la seva cuina i desitja un estil modern, venja a visitar-nos a les nostres tendes de Madrid, Barcelona i Marbella (Màlaga). Comptem amb les últimes novetats del catàleg de materials, mobiliari i parament d’aquest tipus d’estades i els nostres experts interioristes estaran encantats d’ajudar-lo amb el projecte.


Bahía San Agustín A 61 - DAKOTA ALCÚDIA 37\nPrimer partit de la temporada i davant del que sembla ser el favorit per endur-se el títol aquest any, el Bahía San Agustín.\nLes nostres jugadores van jugar un excel·lent partit al pavelló Toni Servera, malgrat que no estan amb el ritme de competició necessari per plantar cara a un equip amb el de l'Arenal. Aquests partits del torneig Consell de Mallorca, ens donaran aquesta preparació per afrontar aquesta lliga en la categoria especial. Tot i això vam aconseguir competir durant pràcticament tot el partit, no estant mai fora del mateix ja que a falta de 8 minuts per finalitzar el matx, el marcador reflectia un esperançador 42-35.\nA partir d'aquest moment a les nostres van començar a acusar l'esforç físic realitzat i van encaixar un parcial que va deixar el partit resolt a favor de les locals i una diferència que no reflecteix ni fa justícia al partit realitzat per les nostres jugadores.\nDonar l'enhorabona a les locals pel bon final de partit realitzat i del que les nostres han d'aprendre per poder arribar a competir fins a l'últim segon.\nRes a retreure a les nostres, només esperar que segueixin treballant com fins ara i aconseguir estar a un nivell encara més alt per poder aconseguir coses importants aquest any. Tot està en la mentalitat i en treball.\nÀNIM I ENHORABONA !!!\nAnotadores: Marina 13 pts (1 triple 2/2 en tl) - Clara 7 (1/1 tl) - Maria Magdalena 4 pts, - Irene 6 pts, - Maria Rosa 3 pts (3/4 tl) - Ana 4 pts


8 de juny | Jornada d’atletisme amb cadira de rodes i altres jocs sense barreres a Olot\nEl dia 8 de juny, un centenar d’alumnes de primària de diverses escoles d’Olot participaran a la jornada inclusiva d’atletisme i altres jocs sense barreres organitzada per MIFAS Garrotxa i l’Institut Municipal d’Esports i Lleure del municipi.\nEl divendres 8 de juny, l’Associació MIFAS la Garrotxa i l’Institut Municipal d’Esports i Lleure d’Olot organitzen una jornada d’atletisme amb cadira de rodes i altres jocs sense barreres adreçades a nens i nenes dels centres educatius de la ciutat.\nEn concret, la jornada es celebrarà a les pistes d’atletisme d’Olot i comptarà amb la participació de 100 alumnes de primària de diferents escoles del municipi. Tots els participants rebran una bossa d’obsequis gràcies a la col·laboració de l’Ajuntament d’Olot, Válida sin barreras, Escola Municipal d’Expressió, la Coordinadora de Discapacitats de la Garrotxa, Aigües Sant Aniol i Fruites Mercader.\nL’objectiu de la jornada és que nens i nenes aprenguin d’una manera divertida, els valors de la solidaritat, la tolerància, el respecte i l’acceptació de les diferències.\nFlyer Jornada Atletisme amb cadira de rodes


Què us contarem, en la Díngola que surt aquest proper dimecres? |\nQuè us contarem, en la Díngola que surt aquest proper dimecres?\nBy dingolasineu / Març 20, 2016 / Cultura, Societat / Deixa un comentari\nPep Bergas ‘Xet’ és un dels protagonistes del nou número de la revista.\nAquest Dijous Sant els subscriptors de Díngola i els socis de l’OCB Sineu rebreu el nou número de la revista a casa, i la resta d’interessats podreu adquirir-lo a qualsevol estanc. El nou número de la revista té com a temes estrella els següents:\nESPORTS – Pot pujar el C.E. Sineu a 3a divisió? En cas de fer-ho, seria viable econòmicament? L’equip va molt bé, i no seria cap doi pensar que té possibilitats de jugar la lligueta d’ascens. L’actual president Pep Xet respon, doncs, a aquestes qüestions.\nCULTURA – Obri el Centre d’Investigació Escènica (C.IN.E), un centre d’alt nivell en creativitat i arts escèniques, únic a Mallorca, de la mà de Biel Jordà i Marta Barceló.\nSUCCEÏTS – Amplíssima crònica de succeïts. Mai havien passat tantes coses a Sineu en només tres mesos. Algun d’aquests succeïts, desgraciadament, ha acabat malament.\nSALUT – Les psicòlogues col·laboradores de Díngola aquesta vegada ens parlen de la gestió del dol. Amb la pèrdua d’éssers estimats ens sorgeixen dificultats per gestionar el ‘dia a dia’ sense la presència d’aquests éssers.\nA més, tota l’actualitat política, econòmica, de societat… Un altre gran dossier d’investigació de Joan Munar, l’enquesta de cada trimestre, la vinyeta satírica de Jan Cortés, els passatemps –com sempre, de caire ben local–, les lliçons d’etimologia d’Antoni Janer, articles d’opinió, les classes de patrimoni de Joan Vanrell, el moviment poblacional, l’actualitat de la biblioteca municipal, el xafardeig del poble, etcètera, etcètera, etcètera.


L'equip masculí del CG Puigcerdà iniciarà la lliga 21-22 a Donostia - Club Gel Puigcerda\nPosted on 16/09/2021 16/09/2021 by premsa CGP\n21:00h. CHH TXURI URDIN – CG PUIGCERDÀ\nL’equip sènior masculí del CG Puigcerdà debutarà dissabte al vespre a la pista donostiarra del Txuri Urdin. Aquest primer partit enfrontarà dos equips que s’han medit els darrers anys pels títols en joc. Però ambdós equips estan en procés de renovació i les incògnites sobrevolen els dos conjunts.\nEl CG Puigcerdà, amb 9 baixes en la seva plantilla i en ple procés de renovació generacional, desperta dubtes per l’adaptacio dels nous jugadors i el nivell d’un grup que ja ha demostrat els darrers anys que sap patir i competir com el que més.\nEls bascos han perdut algun jugador destacat i han recuperat algun altre jugador inactiu els darrers anys. És un conjunt amb un top 6 de jugadors de molt nivell que seran el principal perill a la porteria cerdana. Noms com Fuentes, Muñoz, Lasuen o Mendizábal són els principals exponents dels blanc i blaus. A les dues porteries hi haurà un duel entre joves interessant que pot ser la clau del partit entre el local Lukas Serna i Julio Rapún. Dos porters cridats a ser referents en el panorama nacional sota pals i que ja tenen l’oportunitat i la responsabilitat de ser importants en els seus equips. Serna amb més experiència i minuts en competició que Rapún. El canterà jacetà és una de les apostes més clares del CG Puigcerdà per aquesta temporada.\nEls de la Cerdanya hauran d’aprofitar les característiques dels jugadors disponibles i prometen més patinatge que les darreres temporades. Un equip amb més sacrifici i menys experiència, però amb incorporacions de nivell que podrien ser determinants.\nBarnola, com sempre, fa una valoració prèvia a la sempre difícil pista de Donostia:\nD’altra banda l’equip U20 ha vist com a darrera hora es quedava sense poder debutar. El seu rival Txuri Urdin s’ha retirat de la competició només dos dies abans del primer partit de la lliga. L’equip s’haurà de reservar pel partit a casa la setmana següent davant del Majadahonda\nL’equip femení també va ajornar el seu partit de debut contra Valdemorao a casa. En aquest cas les madrilenyes van demanar l’aplaçament degut a problemes que no les han permès disposar de gel les últimes setmanes. Així el primer partit d’aquesta temporada 21-22 per les noies serà a Huarte el dissabte següent.\nPrimera victòria solvent de la temporada a domicili de l’equip sènior del CG Puigcerdà


Educar els fills cada dia és més difícil by Lluís Folch Camarasa by Lluís Folch Camarasa - Read Online\nby Lluís Folch Camarasa\nPublisher: Eumo EditorialReleased: Mar 22, 2016ISBN: 9788497663755Format: book\nEducar els fills cada dia és més difícil - Lluís Folch Camarasa\nPsiquiatre i educador\nEducador i psicòleg\nPròleg d’Octavi Fullat i Genís - Catedràtic de Filosofia de l’Educació\nCol·lecció assessorada pel Departament de Ciències de l’Educació de la Facultat d’Educació de la Universitat de Vic.\nDirecció: Joan Soler\nFotografia de la coberta: J. Ollé\n© Hereus de Lluís Folch i Camarasa, Lluís Folch i Soler, Jordi Folch i Soler\nTel. 93 889 28 18 - Fax 93 889 35 41\nPrimera edició digital: juny de 2010\nISBN edició digital: 978-84-9766-375-5\nISBN edició impresa: 978-84-7602-135-4\nConversió Digital: O.B. Pressgraf, S.L.\nEntre el mestre i els deixebles\nFou l’any 1950. Tenia jo, aleshores, 22 anys. No res com aquell qui diu. Però, això sí, amb unes ganes desmesurades de fer bé les coses i, per tant, anava mossegat per la pruïja de saber més de tot. Encetava la meva professió educadora al Col·legi que els escolapis tenien al carrer de la Diputació, de Barcelona. Entre els alumnes d’aquella primera fornada hi havia en Lluís Folch i Soler, actualment professor a la Universitat de Barcelona. Onze anys tenia el vailet. El curs següent ja tenia el germà d’en Lluís, en Jordi Folch i Soler, que ara és metge i que llavors començava també el batxillerat.\nBen aviat em vaig palpar mancat de coneixements sobre l’adolescència amb la qual passava hores i més hores de la meva vida. Què podia fer? Anar a casa del pare d’aquell parell de minyons? Havia sentit parlar de la vàlua del Doctor Lluís Folch i Camarasa. Em vaig omplir de gosadia i, un capvespre, vaig trucar a la porta d’aquell home ja molt conegut i pare dels dos nois que jo havia d’educar. Em va rebre tan cordialment que sempre més m’he sentit vinculat a ell, i consti que han transcorregut ja 43 anys, que són molts anys en la vida de les persones, bé que no siguin res en la formació de les capes geològiques. A la meva biblioteca encara hi ha dos dels llibres que em va recomanar: La adolescencia, de Debesse, i el tractat de Sexologia, de Pellegrini.\nAra, el 1993, fills i pare, tots tres per separat, em demanen un pròleg per al llibre que han redactat. Els responc tot seguit que sí. Però, lector, la feina no és gens còmoda, situat com em trobo entre el meu Mestre i els dos deixebles meus. A en Lluís fill, a més, vaig continuar formant-lo durant anys, al marge de l’escola, a través de l’Escoltisme. Crec que ho aprofità molt. Redactar el pròleg és una tasca sempre abrupta, perquè «prò-leg», del grec pro-logos —logos, «paraula», i pro, «davant» i també «endavant»—, és un parlar abans de parlar que només té un perdó: pronunciar paraules a fi que el lector tiri endavant i llegeixi les paraules veritables que solament apareixen després. Si a aquest fet hi afegeixes, lector, la relació ambivalent —una amb el pare i una altra amb els fills— que haig de viure de manera simultània, comprendràs l’entrebanc en què estic ficat.\nEn aquest llibre hi ha, traduïda al llenguatge escrit, una llarga acumulació de sabers i d’experiències del Folch pare. Ha llegit molt, però sobretot ha viscut, i per tant ha patit els problemes dels infants i dels adolescents, i això no solament des de la perspectiva dels infants i dels joves, sinó a partir de la mirada dels pares. El seu despatx s’ha omplert, al llarg dels anys, d’angoixes i d’esperances, esperances desvetllades cordialment per la seva humanitat inesgotable. També els dos fills han acumulat força experiència dins la retentiva de l’ànima, però ja parlen més des dels llibres que no pas el pare.\nTots tres estan amarats de Catalunya i aquest fet els ve de lluny, és cosa de família. Josep Maria, Joaquim, Lluís... tots Folch i Torres. I tota la descendència i també l’ascendència. Quedem vertebrats per una geografia historiada. Als Folch, Catalunya els ha apuntalat biogràficament. I això és bo. El «ciutadà del món» és un poruc que té por de l’home que troba al carrer.\nUn altre dels punts que tenen en comú tots tres és la preocupació per l’andreía, entesa dins de la paideia grega. Aner, andrós, era l’home fet, l’adult, aquell que havia assolit la saó, la maduresa; era l’home que està ja a punt. Una nena, un nen, no són homes petits, d’acord; posseeixen substancialitat. Ara bé, el seu destí no és el de ser infants, sinó adults. El parádeigma és l’adult, l’adult ben acabat, sa de cos i d’ànima. L’educació homèrica ja subratllava aquesta fita; els infants es preparaven amb una tékhne, tècnica, corporal i amb un ethos, ètica, ideal, que conformaven el ciutadà. Sense ideal de la vida, sense areté, tota educació queda mancada de sentit. Per als grecs, l’home fet fou aquell ciutadà que encarnava la kalokagathía, és a dir, la bellesa, tò kalón, i la bondat, tò agathón. Un infant que no arribés a adult, a madur, era una criatura malaguanyada.\nAls tres autors d’aquest llibre els travessa la mateixa frisança, bé que el contingut de l’aner, andrós, del paradigma de maduresa humana, no coincideixi del tot amb el grec. Darrere de tots els consells que aquí es proporcionen hi reposa la persona humana; pels Folch, l’aner, andrós, l’ésser humà fet, el paradigmàtic, és persona. Com s’ha d’entendre aquesta paraula? No pas jurídicament i, potser, ni tan sols a la manera dels psicòlegs, sinó més aviat com ho fem els filòsofs, més enllà de tota possible experiència. Sobretot en el Folch pare, el concepte de persona s’apropa més al pensador francès Levinas que no pas al també francès Mounier. I, on es concentra la persona? En el rostre de l’Altre. La mirada de l’altre, de la nena, del nen, de l’adolescent, qüestionen els meus privilegis de metge i d’educador. La presència de l’altre, a través del seu rostre, és la font de l’exigència ètica. És la seva persona. Cap dels tres Folch no confon individu, unitat psicosomàtica, i persona, centre que em prohibeix de fer qualsevol cosa amb l’altre. Els autors parlen, certament, d’individus i eduquen individus, però l’ultima ratio de la seva tasca educadora és la persona que queda suposada en cadascun d’ells. Heus aquí el pressupòsit de l’antropos paradigmàtic que il·lumina tant la seva pràctica educativa i terapèutica com les reflexions que omplen aquesta obra.\nQue no s’esveri ni tampoc s’alarmi el lector amb aquestes paraules meves. Els autors d’aquest llibre no han volgut compondre un llibre savi, no. Han decidit adreçar-se allà on es troba el problema; és a dir, parlen als pares, sobretot als pares, bé que també pensen en els mestres i en els professors. I com que pretenen ajudar la pràctica d’aquells que viuen la pràctica, s’han esforçat deliberadament a utilitzar un llenguatge planer que tothom pugui comprendre. Ara bé, els principis d’acció proposats suposen, a fi de ser eficaços, la codificació lingüística, i així ho fan. Un llibre, doncs, que es dirigeix a aquells que pateixen les dificultats educadores. Déu vulgui que sigui molt llegit. Farà bé en aquests anys de desorientació col·lectiva.\nAquí finalitza el Pro-logos i s’enceta el Logos, la paraula.\nCatedràtic de Filosofia de l’Educació\nEl pare és responsable de la formació d’una trentena llarga de promocions d’educadors, de pedagogs i mestres, de metges i criminalistes, d’assistents socials i, sobretot, de pares. El món de l’educació, de la relació, de la salut, de la conducta amb els seus problemes, el món de l’home i, més concretament, el món de la persona l’han preocupat sempre i ha treballat buscant la manera de comprendre el fenomen humà i, sobretot, de fer-lo comprendre. Això ha fet que amb el pas dels anys hagi deixat un rastre d’alumnes, oients, seguidors i clients agraïts que recorden molt bé el Dr. Folch i Camarasa, que tenen molt present el seu esperit, la seva empatia i la seva actitud davant del fenomen humà i els seus problemes, però que sovint no recorden les seves paraules.\nEl pare té publicats centenars d’articles en revistes tècniques i de divulgació, té publicades ponències i comunicacions a congressos, capítols en llibres col·lectius; entrevistes en revistes, diaris, ràdio i televisió; té apunts de classe de les diverses assignatures que ha professat en també molts diversos centres, però no té un llibre que reculli el seu pensament i, en concret, les seves paraules. Les paraules que hem sentit els fills, els alumnes, els clients i els oients de milers de conferències donades en el transcurs de molts anys. Em confessa que va donar la primera conferència als vint-i-cinc anys; el febrer de 1993 en complirà vuitanta, i la sol·licitud de xerrades continua essent constant.\nD’altra banda, tant ell com els que hem continuat escampant la llavor heretada, ens trobem sovint que ens demanen on es poden trobar les coses que diem, si les tenim escrites o a quina bibliografia poden recórrer. La resposta és gairebé sempre la mateixa: «hi ha coses disperses, és difícil de trobar...» Sovint l’organitzador d’una xerrada demana el guió per poder-ne fer fotocòpies. Després fan suggeriments ben intencionats: «...això no ho té escrit? Per què no ho escriu?»\nÉs que el pare sap parlar, se sap explicar, se sap fer entenedor, sap arribar a la persona, però veient-li la cara. El pare estableix un clima de comunicació i s’adapta al pensament de qui l’escolta, als seus interessos, als seus dubtes, a la seva angoixa, per això ens ha dit moltes vegades que el que ell ha escrit només ho poden entendre els que l’han sentit. Per ell, escriure és parlar tot sol, sense veure la cara de l’altre, sense comunicació amb l’oient, i això li ve molt gros.\nHem estat els fills els qui, fent-nos ressò de les queixes de molts bons amics, li hem demanat un llibre que reculli les lliçons que tantes vegades ha explicat en casals i parròquies, associacions de pares, col·legis, reunions i convencions, i que no són altra cosa que posar a l’abast de tothom les lliçons de la Facultat, les ponències dels congressos, els articles de les revistes tècniques i l’experiència de molts anys de consulta.\nDemanem l’eina que faci més senzilla la tasca d’educar, més planera i eficaç la tasca orientadora i terapèutica o, simplement, l’eina que faciliti la comprensió d’una conducta i d’una actitud, elements de judici per comprendre i, per tant, per actuar.\nDemanem el pensament del Dr. Folch i Camarasa reflectit en un llibre; la manera com ell ha vist, pensat i repensat els problemes que planteja la vida humana en el seu desenvolupament i en totes les seves dimensions: els problemes de l’educació, de la malaltia, del desenvolupament, de l’aprenentatge, del fer-se gran fins arribar a l’envelliment.\nNo demanem un llibre erudit ni de recerca, sinó d’experiència i, sobretot, de criteri, de presa de posició i a l’abast de tothom, elemental i fonamental alhora. Voldríem saber què hi ha en el pensament d’un home que s’enfronta a l’angoixa dels altres per ajudar-los a resoldre-la, què és, en el fons, l’essència d’estimar.\nAquest és el llibre que hem demanat diverses vegades al pare, que mai no s’ha negat a fer però que fins ara ha anat posposant, fins que el meu germà Jordi ha fet el cop de cap de redactar un esborrany d’índex i repartir capítols a fi que, si el pare veia el tren en marxa, s’animés a col·laborar-hi. I així ha estat. Teniu a les mans un llibret (el primer i espero que no serà l’últim) en el qual trobareu uns capítols originals del pare, i uns altres que tant el meu germà Jordi com jo ens hem esforçat a redactar en el to i en l’esperit de tot allò que hem après a casa.\nVilassar de Dalt, 18 d’agost de 1992\nNota a la segona edició:\nPoc abans de la publicació d’aquest llibre, la Generalitat de Catalunya va concedir al Dr. Folch i Camarasa la Creu de Sant Jordi, concretament el dia 27 de març de 1993. En aquella primera edició del text vam ser just a temps de donar la notícia en nota i reproduir el Decret 93/1993, de 9 de març, que diu:\nSenyor Lluís Folch i Camarasa\nEducador. En reconeixement a la seva trajectòria professional en els camps de la psiquiatria infantil i de la pedagogia. La seva dedicació a la recerca i a la docència, i a l’atenció a infants amb deficiències psíquiques, constitueix un exemple de vocació i humanisme, que ha exercit amb mestratge i amor a Catalunya.\nAvui, anys després de la primera edició d’Educar els fills cada dia és més difícil, fetes diverses reimpressions de l’obra i a punt de publicar-ne una nova edició, ens plau poder afirmar que el text manté la vigència i la força pedagògica del primer dia i que haurà esdevingut el llegat inestimable d’un dels principals pedagogs del país, traspassat l’any 1999.\nLluís Folch i Soler i Jordi Folch i Soler Febrer de 2000\nEns cal educar. Si hem engendrat els fills, ens hem compromès a educar-los com a persones. Certament que podem no fer-ho, fins i tot podem renunciar a fer-ho dimitint com a pares. Podem deixar


El Manchester City de Guardiola busca la remuntada davant el Tottenham de Pochettino\nL'equip de Pep Guardiola ha de capgirar un 1-0 si vol ser a les semifinals i enfrontar-se a l'Ajax\n17/04/2019 - 12.18 Actualitzat 17/04/2019 - 12.47\nMauricio Pochettino, tècnic del Tottenham, a l'entrenament previ en un Etihad Stadium guarnit del color del Manchester City (Reuters)\nDesprés de la seva brillant classificació al camp de la Juventus, l'Ajax espera rival a les semifinals. El seu pròxim contrincant sortirà del duel que jugaran aquest vespre (21.00) el Manchester City de Pep Guardiola i el Tottenham Hotspur de Mauricio Pochettino.\nEls Spurs parteixen amb avantatge després d'haver-se imposat per la mínima (1-0) en el partit d'anada, gràcies al gol de Son. El City, que ja suma dos títols aquesta temporada, està obligat a remuntar per mantenir viu el somni del pòquer. Els falten els dos títols més importants, Champions i Lliga.\nPep Guardiola va intentar treure pressió als seus jugadors afirmant que a ell no l'han contractat per guanyar la Champions, "sinó per aconseguir jugar com ho hem fet aquests últims mesos". Però el tècnic bagenc, al mateix temps, ha demanat el suport de l'afició per capgirar un marcador incòmode.\nEl Tottenham de Pochettino vol fer bo l'1-0 del partit d'anada per classificar-se per a les semifinals. Com que sortir a aguantar el 0-0 inicial podria ser suïcida, l'objectiu dels Spurs és fer algun gol. En aquest sentit trobaran a faltar el seu golejador, Harry Kane, que té una lesió al turmell arran d'una entrada de Fabian Delph en el partit d'anada. Però els Spurs han trobat una alternativa inesperada en Lucas Moura, que arriba més que motivat després del "hat trick" del cap de setmana a la Premier.


El turisme cau un 50% a Europa entre el gener i l’agost en comparació amb el mateix període de l’any passat – La Manyana\nEl turisme cau un 50% a Europa entre el gener i l’agost en comparació amb el mateix període de l’any passat\nEl flux de turistes s'enfonsa a l'abril i al maig i es recupera lleugerament de forma parcial a l'estiu\nen Economia, Viatges\nACN / Dos turistes prenen el sol a la piscina de l'Hotel Golden Port Salou\nEl turisme ha caigut un 50% a Europa entre el gener i l’agost de 2020 en comparació amb el mateix període de l’any passat. Segons dades de l’Eurostat, el nombre de nits passades en establiments d’allotjament turístic de la Unió Europea ha estat de 1.100 milions, la meitat que l’any passat. En xifres mensuals, les davallades més importants a Europa s’han registrat a l’abril (-95%) i al maig (-89%) respecte dels mateixos mesos el 2019. En canvi, s’ha detectat una recuperació parcial els mesos d’estiu amb descensos menys dràstics: un -71% el juny, un -42% el juliol i un -32% l’agost, que a poc a poc ha anat retallant distàncies amb les dades de l’any passat.\nLa disminució de les nits passades en allotjaments turístics ha estat més forta per als hostes de països estrangers, que durant el període juliol-agost han caigut el 60% en comparació amb el juliol-agost de l’any passat. En canvi, els turistes interns han significat una davallada menys pronunciada, que no arriba al 20%.\nL’estat membre que menys ha vist afectat el turisme han estat els Països Baixos, amb un descens del 29%, mentre que el que més ha patit els efectes de la covid-19 en relació amb el turisme ha estat Grècia, amb una caiguda del 77%, respecte de l’any anterior. En general, els descensos han superat el 40% en 16 de 25 estats membres.


Avui escric indignada, per desfogar-me, amb un menut dins que em nota nerviosa. Em sembla que vaig explicar-vos que el 9 d'octubre vam signar el préstec de la hipoteca i que ens van lliurar les claus. Aquella nit vam començar les gestions electròniques amb Endesa, que J. vol denunciar a través de l'Oficina del Consumidor perquè ha estat tanta la incompetència dels treballadors que han fet malament el procediment tres dels 4 cops. El 27 vam fer el trasllat i ara fa una setmana que no podem cuinar, escalfar casa (tenim gas però ens han precintat l'escalfador fins que tinguem llum) o il·luminar-la (ara que va canviar l'hora i es fa de nit de seguida). Impotència, ràbia i paciència. Esperem que la setmana que ve se solucioni. Quart intent. Mentrestant, més de 40 euros de telèfon amb Endesa, no podem avançar amb el pis ni instal·lar-nos-hi. Per sort, tenim casa mons pares, perquè el 31 vam tornar pintat i net el pis vell i anem comprant els acabats (tovallolers, llums, mampares...). J. va dormir al pis les primeres nits, gelat, i ara ho haurà de tornar a fer. Ahir vam veure una furgoneta aparcada davant del portal del costat. Vam pensar que podia ser Endesa i vam esperar que en sortís algú per veure si ens instal·laven la llum. No en va sortir ningú i vam marxar, tot i que J. va veure que el pany del portal del costat no tancava bé i tenien xoll a l'entrada. Afortunadament vam marxar.\nA l'escala del costat han okupat quatre pisos que encara eren de la promotora. Misèria humana. Molta ràbia, impotència i horror per la manca de tranquil·litat a la comunitat i per aquesta llei absurda. Ells estan tan tranquils. Aquí, gent honrada que ens hem esllomat per comprar una casa i l'anem fent a poc a poc i amb molta, molta feina i esforç. Ja han fet un pont per xuclar aigua i el que calgui de l'escala. Poca-vergonyes. Tant de bo es pugui demostrar ràpid que fa no-res que hi van arribar i els fumin un xut al cul. Estic molt enfadada. (Afegit: els primers okupes han estat substituïts per uns de joves que es droguen i fan escàndol. Avui han intentat entrar en un altre pis. En tenim de veïns, veïns. Els mossos no hi fan res. No ens atrevim a deixar la casa buida en cap moment. J. crema les vacances). Aquesta entrada havia de ser sobre la primera classe del curs de preparació al part, les tres hores d'ahir (dura quatre dies) i els primers passos fets. Ja ens hem de protegir de mil maneres i ho paguem trinco-trinco. L'any passat van entrar a robar a ca ma germana a Barcelona. També van robar a la casa d'estiueig de mons sogres. Però l'home és un llop per a l'home no passa mai de moda. I afegeix-hi aquest mal al cor pels presos polítics.


PFI d'auxiliar de muntatge i manteniment d'equips informàtics | Colectic\nPFI d'auxiliar de muntatge i manteniment d'equips informàtics\n14 January 2014 / Comments\nLa llavor del Programa de Formació i Inserció es troba en el programa En Xarxa, iniciat l’any 2000, per donar accés al mercat laboral a joves en risc d’exclusió social a través del domini de les TIC. Des de 2008, el projecte capacita als joves en un perfil professional i els motiva per a continuar estudiant o obrir la via laboral amb més garanties d’èxit.\nA Colectic oferim la modalitat Pla d’Iniciació Professional (PIP). Es tracta d’una formació especialitzada en “Auxiliar de muntatge i manteniment d’equips informàtics” amb un seguiment personalitzat dels i les estudiants amb tutories individuals i grupals, l’execució d’un projecte integrat relacionat amb els continguts formatius del curs i la realització de pràctiques en empreses i centres de treball. En total es tracta de 1.000 hores lectives i 180 hores de pràctiques.\nUtilitzem una metodologia dinàmica: teoria en moviment. Treballem l’autonomia, l’autoestima i l’esperit crític. Ens adaptem a les necessitats del grup, treballem l’evolució personal del o la jove per a que arribi on vol realment i es senti bé amb ell/a mateix/a, l’escoltem i el/la fem partícip de tot el seu procés.\nEl PFI d'informàtica s’adreça a alumnes de 16 a 21 anys que, havent finalitzat l’etapa d’ensenyament obligatori, no hagin obtingut el graduat en Educació Secundària Obligatòria, i que tinguin voluntat de formar-se en el sector tecnològic per poder accedir a un lloc de treball i/o reincorporar-se al sistema educatiu.


Muro torna mig milió d’euros d’un préstec a l’Estat gràcies a la seua liquidesa i superàvit – Compromís per l'Alcoià-el Comtat-les Foies\nEl Ple municipal de Muro ha aprovat aquest dimecres tornar mig milió d’euros al govern central provinents d’un préstec que va demanar perquè la Generalitat no els pagava. Com que els comptes a l’Ajuntament estan sanejats i no es poden invertir en el poble ni en les seues necessitats per culpa de la Llei d’administracions locals, els polítics murers han decidit amortitzar préstecs.\nL’Ajuntament va demanar un milió d’euros el govern central per pagar els seus proveïdors. Ho van fer principalment perquè la Generalitat no els pagava allò que els devien. Però la situació financera al consistori és francament bona amb un deute del 28%.\nCom que la llei de les Administracions locals no deixa que els superàvits s’invertisquen en allò que l’ajuntament vulga (projectes socials, ajudes, etc), només restava l’opció de suavitzar la càrrega dels préstecs.\nSegons Rafa Climent, alcalde de Muro, “és una verdadera llàstima que no puguem invertir els diners en les coses del poble, en algun projectet o ajudant a la gent. Així que hem decidit tots els grups tornar part del préstec”.\nAmb el mig milió tornat, només resten 250 mil euros per finiquitar aquell milió, perquè fa mesos ja es va tornar 190 mil euros.\nAmb aquest pagament, el deute de Muro es reduirà al 22%\n← Anna Climent: “Defensem el manteniment de les Caixes Rurals i les Cooperatives de Crèdit per a la recuperació de l’economia valenciana”


Torna “Cultura al carrer” amb una programació de 16 actuacions i concerts per als mesos de juliol i agost a Petrer - LOBLANC\nLa programació continua apostant pels artistes locals i en aquesta edició dóna protagonisme al Jazz, amb un cicle de concerts específic.\nAls Jardins Alcalde Vicente Maestre, un dels escenaris de l’estiu, el regidor de Cultura, Fernando Portillo, ha presentat la nova edició de “Cultura al Carrer”, la programació de concerts per als mesos de juliol i agost, que enguany dedica una important part dels concerts al Jazz.\nEl regidor ha detallat que la programació contempla un total de 16 actuacions “en els quals la presència d’artistes locals és molt potent, encara que també hem comptat amb tres grups de fora de Petrer”. L’edil ha avançat que “en la programació del teatre de l’últim quadrimestre de l’any també tindran un important protagonisme els artistes locals”.\nPortillo ha ressaltat que aquest estiu “tornem a una certa normalitat, que és el mantindre els dos dies de concert, els dissabtes a la nit a les 10 en El Campet i els diumenges a la vesprada, a les huit i mitja, als Jardins Alcalde Vicente Maestre”.\nLa programació arrancarà el dissabte 10 de juliol en El Campet, amb l’actuació de José Diego Molina i Alberto Maezo; i la tancarà, el diumenge 29 d’agost, als Jardins Alcalde Vicente Maestre, l’Estudi de dansa Dori Andreu.\nIgual que l’estiu passat, per a assistir serà necessari comptar amb invitació, que en aquesta edició es pot obtindre a través de www.instanticket.es . “Per a les persones que no s’aclarisquen amb les entrades per Internet, habilitarem tres dies per a poder recollir les entrades de manera presencial”, han indicat l’edil.\nEls dimarts i dijous a la vesprada, de 18.30 a 20.30 hores, es podran recollir entrades en la taquilla del Teatre Cervantes. I, com a novetat, els dimecres a la vesprada, també de 18.30 a 20.30 hores, s’habilitarà un punt d’entrades en el centre municipal Clara Campoamor.\n03/07/2021 – Jardins Alcalde Vicente Maestre\nEnsemble Simfònic de Vent del Teatre Castelar d’Elda\n10/07/2021 – Parc El Campet\nJosé Diego Molina i Alberto Maezo, presenta “Amb un cert\n11/07/2021 – Jardins Alcalde Vicente Maestre\nBanda de l’Associació Musical Verge del Remei, de Petrer\n17/08/2021 – Parc El Campet\n18/07/2021 – Jardins Alcalde Vicente Maestre\nTrío de guitarres “Alter ego”\n24/08/2021- Parc El Campet\nBanda de l’Associació Músic Cultural Eldense Santa Cecilia, d’Elda\n25/07/2021 – Jardins Alcalde Vicente Maestre\n31/07/2021 – Parc El Campet\nAretha i Els Franklin, presenta “De tornada al soul”\n01/08/2021 – Jardins Alcalde Vicente Maestre\nGrupo flamenc Cayetana Ferrández\n07/08/2021 – Parc El Campet\nEnsemble instrumental “Les Valls” de la Societat Unió Musical,\n14/08/2021 – Parc El Campet\n21/08/2021 – Parc El Campet\nMarvin Labara i Omar García, presenta “Per amor a Manzanero”\n28/08/2021 – Parc El Campet\nCultura d’Alacant impulsa el projecte d’ampliació del MACA que superarà els 8.000 metres quadrats


Multiculturals, però no gaire • l'Universitari\nmaig 2022 / ACTUALITAT\nMulticulturals, però no gaire\nRespectem, però no comprenem: és necessari redefinir el concepte de tolerància si volem enriquir-nos com a societat\nAquest passat mes d’abril, a causa d’una coincidència curiosa de calendaris —única des de fa dècades—, s’han superposat els festius de les tres religions abrahàmiques: Péssah, Ramadà i Setmana Santa. Aquesta notícia hauria pogut ser una oportunitat perfecta per celebrar i fer pedagogia per a una societat multicultural, però ha passat totalment desapercebuda. I no ens hauria d’estranyar. Segons dades del CEO, quasi tothom coneix persones amb altres creences, però la majoria admet que gairebé no hi té relació, tot i que la gent «deixa viure i es respecta». Convivim, però no ens coneixem. Tolerem, però no comprenem.\nA mitjans d’abril van coincidir celebracions de les tres principals religions monoteistes a Jerusalem\nMolt sovint, entenem la tolerància de manera negativa: no jutjar, no criticar, no increpar qui és diferent, una espècie de laissez faire cultural. Així, una ciutadania tolerant amb les religions, com en moltes d’altres esferes, és aquella que no molesta quan desaprova. I si bé aquesta és una part important de la definició, entendre la tolerància religiosa només en aquests termes és un error. Està clar que prohibir formes de fe o discriminar segons creences és moralment condemnable. Ara bé, definir la tolerància només d’aquesta manera no només no deixa espai per l’aprenentatge mutu i l’enriquiment cultural, sinó que, a més, pot posar en perill la convivència ciutadana i la societat multicultural.\nLa definició de tolerància hauria de ser molt més positiva, ens hauria d’instar tant a respectar el que ens és aliè com a aproximar-nos-hi i intentar-ho comprendre. Això vol dir dialogar, aprendre i fer proper el que sembla llunyà. Una societat tolerant no només hauria de saber quina religió professa la seva ciutadania —religiosa— i respectar-ho, sinó que també hauria de conèixer en què consisteixen exactament aquestes creences més enllà del nom, com condicionen la seva vida o quines festes celebren. Fer això, que no suposa més esforç que el de conversar, enriqueix la societat i la converteix realment en multicultural: conviure amb la diferència, però també dialogar-hi, aprendre’n i reconèixer-s’hi.\n“Convivim, però no ens coneixem. Tolerem, però no comprenem.”\nAquest canvi d’enfocament respecte a la tolerància també s’aplica a la crítica. I és que la tolerància és més una virtut, pràctica i mesurada, que no un principi universal immutable. El diàleg amb —i entre— les religions no ha de ser acrític i crèdul: les religions es poden qüestionar. De fet, totes les religions tenen veus dissidents a l’interior en qüestions de gènere, abusos de poder o altres injustícies. Crítiques fonamentades en les mateixes bases de la religió. En definitiva, criticar implica conèixer, i conèixer —des de l’òptica que proposo— implica voluntat constructiva.\nEl que passa actualment és, però, tot el contrari: la crítica més fervorosa cap a les religions ve dels qui s’hi troben més hostils: la dreta —i ultradreta— catòlica. Tot i vestir-se de crítica raonada, com en el cas del hijab, amaga molt sovint la justificació d’agendes xenòfobes: «expulsar» el que és diferent. Es tracta d’una crítica profundament destructiva, construïda des de la distància i els prejudicis. Prova d’això és que són aquests mateixos crítics els qui s’oposen al tipus de tolerància que he defensat. Només cal veure’n les reaccions cada vegada que les institucions catalanes s’han acostat a altres religions amb accions de mínims com felicitar el Ramadà a la comunitat musulmana o fer servir el terme «festes» per englobar la diversitat religiosa.\n“[…] la crítica més fervorosa cap a les religions ve dels qui s’hi troben més hostils: la dreta —i ultradreta— catòlica.”\nContra aquestes idees, la resposta no pot ser una tolerància negativa, passiva i ignorant davant la pluralitat religiosa. Ans al contrari, hem d’afirmar-nos activament com una ciutadania multicultural, interessada no només per la convivència entre individus, sinó per una vida en comú rica i plena que, al cap i a la fi, és l’única que val.\nEn la actualidad política, el término “liberalismo” se usa frecuentemente para describir una identidad política primordialmente “de...\nEl nostre patrimoni ens fa mandra\nLes restriccions que durant els últims mesos van i venen han posat al punt de mira el...


Peral diu que l'altre acusat de crim de la Urbana es comportava "com un psicòpata" amb ella Peral diu que l’altre acusat de crim de la Urbana es comportava “com un psicòpata” amb ella – Tot Barcelona | Notícies i Informació d'actualitat a Barcelona\nRedacció 13/03/2020 7:19 pm\nL’acusada pel crim de la Guàrdia Urbana Rosa Peral ha assegurat aquest divendres durant la seva declaració davant el jurat que l’altre acusat i examant seu, Albert López, “s’ha comportat com un psicòpata” amb ella. “Pegar-me no m’ha pegat. M’ha insultat”, ha assegurat a preguntes l’advocat defensor de López, José Luís Bravo, durant l’interrogatori a l’acusada.\nL’advocat també ha assenyalat les taques vermelles que ella tenia al coll després del crim, i ha sostingut que van ser a causa d’una baralla amb la víctima, Pedro Rodríguez, amb el qual segons l’acusació i la defensa de López tenia problemes: “No tenia marques al coll. Era vermellor per nervis, com tinc ara”, ha dit Peral, que en la seva declaració no duia el mocador al coll que ha portat durant la resta de sessions.\nBravo ha exhibit converses entre els dos acusats per demostrar que mantenien una relació fins després del crim, en contra del que afirma Peral. Segons ella, van ser amants en el passat i ell, per gelosia, va matar Pedro Rodríguez –amb qui ella convivia el maig del 2017– després la va obligar a fer veure que seguia viu, cosa que segons la versió de Peral va aconseguir amenaçant-la i amb un “control exagerat”. Fins al punt que va simular ser amigable amb ell per no fer-lo enfadar, manté.\nTambé ha negat que López l’animés a trucar als Mossos d’Esquadra per confessar el crim i al·legar defensa pròpia, tal com sosté la defensa d’ell, que assegura que Peral li va demanar que no la delatés perquè temia perdre la custòdia dels seus filles.\nL’interrogatori de l’advocada de Peral, Olga Arderiu, s’ha centrat a mostrar la suposada bona relació que ella mantenia amb la víctima, amb la intenció de contradir la tesi de la fiscalia, que sosté que els dos acusats van cometre l’assassinat de Pedro com una “perversa prova de amor” mútua.\nLes preguntes del jurat –les fan arribar al jutge que presideix el judici, Enrique Rovira del Canto– han posat en qüestió per què no va lliurar als Mossos les proves de què disposava, com el mòbil de la víctima amb què enviava missatges per fingir que Pedro seguia viu, o per què no va explicar que López havia saltat la tanca de casa seva i va mostrar les empremtes que va deixar en fer-ho.


El govern municipal apel·la a la responsabilitat dels grups municipals per aprovar la regularització de les ordenances fiscals — Ajuntament de Tarragona\nEsteu aquí: Inici › L'Ajuntament › Govern › Notícies de govern i oposició › Notícies 2021 › El govern municipal apel·la a la responsabilitat dels grups municipals per aprovar la regularització de les ordenances fiscals\nEl govern municipal apel·la a la responsabilitat dels grups municipals per aprovar la regularització de les ordenances fiscals\nEl Consell Plenari del 2 de novembre debatrà les modificacions de les ordenances que regulen els impostos de l'IBI i la recollida de la brossa\nEl conseller Fortuny ha atès els mitjans de comunicació després de la reunió de la Comissió.\nAquest divendres s’ha celebrat una comissió informativa extraordinària de Serveis Centrals i Govern Obert per tractar la situació financera de l’Ajuntament de Tarragona. “Apel·lem a la responsabilitat dels partits polítics perquè falten quatre dies per defensar Tarragona, per entendre que no podem jugar a la ruleta russa amb els tarragonins i tarragonines”, ha remarcat el conseller de Serveis Centrals i Govern Obert, Jordi Fortuny.\nL’equip de govern confia que l’Estat compensi econòmicament els ajuntaments després que el Tribunal Constitucional ha anunciat que anul·larà la recaptació de l’impost de la plusvàlua “però aquesta solució del Govern Central pot arribar tard i, per tant, no seríem a temps per salvar coses tan tarragonines com les festes, Tàrraco Viva o serveis tan prioritaris i bàsics com les subvencions a entitats del tercer sector o temes de seguretat ciutadana”. El conseller Fortuny ha volgut agrair la feina feta pels tècnics municipals perquè “han intentat buscar totes les solucions possibles a aquest moment tan crític que vivim. Altres ciutats com Sabadell, Figures o Reus també han regularitzat els impostos”. I ha afegit: “Quina diferència hi ha entre ells i nosaltres? Doncs que aquests ajuntaments no tenen una motxilla on hi ha un pàrquing Jaume I, uns deutes que pugen 15 milions d’euros a pagar en amortitzacions o la baixada d’ingressos tan gran que provoca la segregació de La Canonja. Necessitem una estructura pressupostària forta que ens permeti a optar a oportunitats com els Next Generation. Segur que farem coses, però no sabem quines, ni quantes ni on”.\nL’Equip de Govern portarà al plenari previst pel 2 de novembre la proposta de variació del tipus de l’IBI al 0,995% i l’increment del 5% de la taxa de la brossa. Un augment motivat per l’increment important del cànon de valorització energètica (regulat per llei) i la davallada tan gran dels ingressos municipals.


tot per saber sobre l'ex-esposa de Neil Diamond, Marcia Murphey\nNeil Diamond en poques paraules\nNeil Leslie Diamond va néixer el 1941. És un famós cantant, escriptor, músic i actor nord-americà. Fins a la data, Diamond ha tingut 38 cançons al Top 10 de la Billboard Adult Contemporary Charts. Diamond fins i tot ha venut més de 10 milions de discos a tot el món guanyant-li la condició de ser un dels músics més venuts de tots els temps. Neil Diamond va ser introduït al Saló de la Fama dels Cancioners l'any 1984 i també al Saló de la Fama del Rock and Roll l'any 2011.\nDiamond va rebre el premi Sammy Cahn Lifetime Achievement Award els anys 2000 i 2011; va ser honorat al Kennedy Center. L’Acadèmia de la gravació l’honorarà amb el Premi Lifetime Achievement el 2018. Les seves cançons pertanyen majoritàriament al gènere clàssic i a la llista de Hot 100 i Adult Contemporary Charts, ha comptat amb deu senzills nº 1, entre ells, ‘Cracklin‘ Rosie ’, 'Song Sung Blue', 'Longfellow Serenade', 'He estat així abans', 'Si sabeu què vull dir', 'Desiree', 'No em porteu flors', 'Amèrica', 'ahir Cançons i 'Heartlight'.\nNeil Diamond també rebria el premi Grammy Lifetime Achievement segons un anunci fet el gener del 2018. Neil Diamond s’ha casat tres vegades a la seva vida fins ara. El 1963, Diamond es va casar amb la seva estimada secundària, professora de l'escola, Jaye Posner. Té dues filles amb ella, Marjorie i Elyn. Es van divorciar el 1969. El mateix any es va casar amb la seva ajudant de producció, Marcia Murphey. Marcia Murphey i Diamond van tenir dos fills, Jesse i Micah. Es van casar feliçment durant 25 anys, però malauradament es van divorciar el 1995. El divorci no va ser gaire agradable i es va decidir una decisió mútua i es van propagar molts rumors sobre els diners de la liquidació. Diamond es va casar per tercera vegada amb la seva directora, Katie McNeil.\n@neildiamond / Instagram | amb Katie McNeil\nSet mesos abans, el 2011, en un missatge a Twitter, el Diamant de 70 anys havia anunciat el seu compromís amb el McNeil de 41 anys. El casament es va celebrar a Los Angeles entre amics i familiars. Diamond va dir que el seu àlbum del 2014 'Melody Road' es va impulsar per la seva relació amb McNeil, explicant: 'No hi ha millor inspiració o motivació per al treball que l'amor. És el que somies com a persona creativa. Vaig poder completar aquest àlbum –iniciar-lo, escriure-lo i completar-lo– sota l’encanteri de l’amor, i crec que ho demostra d’alguna manera ”.\nA més de servir com a director de Diamond, McNeil va produir el documental 'Neil Diamond: Hot August Nights NYC'. El 1996, es creia que Diamond es trobava en relació directa amb l'australiana Rae Farley després que es reunissin a Brisbane, Austràlia.\nroger deakins patrimoni net\nLa seva ex esposa Marcia Murphey\nMarcia Murphey va ser productora de TV quan va conèixer al seu futur marit Neil Diamond. Diamond encara estava casat amb la seva primera esposa, Jaye Posner, quan van començar a sortir. Murphey es va divorciar de Diamant després de 25 anys del seu casament, citant diferències irreconciliables. Es va apartar amb la meitat dels ingressos de Neil, que va suposar un creixement de 150 milions de dòlars, quan es va resoldre. Però Neil no està amarg al respecte i va dir que 'val la pena cada cèntim'.\nMarcia Murphey es va casar feliçment amb Neil Diamond. Van vendre la seva casa i es van traslladar ràpidament a la casa de la platja de Malibu, a la carretera de la plaça d'estiu de Peters / Streisand. Marcia, voluntària de la Unió Americana de les Llibertats Civils, havia concedit una feina de personal 'sense pesar' per tenir el seu segon fill, Micah. En temps feliços, Neil solia acreditar-la dient-li: “mantenir la meva salut intacta perquè és més sana que jo. Cap de les meves carreres hauria estat igual sense ella ”. Al seu torn, Marcia solia trobar el seu marit més confiat i relaxat ara com a artista. Comença a molestar-se. Més informació sobre Marcia Murphey no està disponible actualment.\nEl lamentable divorci\nQuan Neil Diamond va ser preguntat per la seva entrega de 150 milions de dòlars a la seva segona ex-dona durant el seu segon divorci, es va negar a dir que només els 'empresaris i lladres' tenen fortunes tan grans. El seu acord de divorci ha estat anomenat un dels més grans de la història. Tot i que Diamond mai no ho va confirmar ell mateix, va fer poc per aclarir la remor.\nVa dir en una entrevista: 'Això és el que van dir els diaris, però no era cert. Algú va constituir un número que era totalment fals. Li vaig dir a la meva antiga dona, 'Honey, desitjo que fos veritat. M'agradaria donar-li això. Però els músics no guanyen aquest tipus de diners. Empresaris i lladres guanyen aquest tipus de diners. Sí, hi havia una culpabilitat. Havíem estat casats durant 25 anys i va ser difícil ”. Quan es va casar per tercera vegada, va dir: 'No vull una quarta esposa. Tinc la millor dona del món i estic cuidant bé la nostra relació. M’estic assegurant que perdurarà per sempre ”.\nés un entrenament suficient de 30 minuts\nNo li interessa sortir amb ningú ara. Es lamenta de les seves relacions anteriors trencades. Va dir una vegada, & ldquo; tenia totes les possibilitats possibles de fer-ho bé. Totes dues són dones espectaculars. Vaig sentir si no podia fer que passés alguna cosa meravellosa i de per vida, aleshores potser no era capaç. Però em llenço perquè m'agrada estar casat. No vull acabar tot aquest fabulós viatge tot sol. Vull algú al meu costat, que estimi i que m’estimi. Per fi he trobat algú que té la missió de ser la meva dona perquè sóc molt ... & rdquo; -es fa pauses- & ldquo; ... alt manteniment. & Rdquo;\nNeil Diamond té quatre fills, dos fills amb la seva primera ex-dona i els altres dos amb la seva segona dona. El seu patrimoni net s'estima al voltant de 175 milions de dòlars. Ha aconseguit aquest enorme valor net a través de la seva llarga i reeixida carrera en la música.\nNeil Diamond té la seva pròpia pàgina oficial a Instagram on penja les seves fotos. Es pot consultar les seves fotos des del seu compte de Twitter.\ncom identificar ànima bessona\nMenjar 49 receptes Genius Toast que realment us podeu fer\nSalut 6 Beneficis de la cànem de la digestió a la pell\nChad Michael Murray Wiki: 5 fets a conèixer sobre el marit de Sophia Bush\n37 calendaris d’advent fantàsticament festius per alimentar les vostres vacances


ACTIVITATS D'ANIMACIÓ INFANTIL ELS DIUMENGES A L'ALBEREDA - EU Xàtiva\nACTIVITATS D’ANIMACIÓ INFANTIL ELS DIUMENGES A L’ALBEREDA\nEu Xàtiva — 28 de març de 2016\nMiquel Lorente (EU Xàtiva en Comú): “aquest programa d'animació pretén ser un espai obert a la convivència entre xiquets i xiquetes de la nostra ciutat”\nMiquel Lorente (EU Xàtiva en Comú): “aquest programa d’animació pretén ser un espai obert a la convivència entre xiquets i xiquetes de la nostra ciutat”\nEl primer tinent d’alcalde i regidor de Promoció Econòmica de l’Ajuntament de Xàtiva, Miquel Lorente (EU Xàtiva en Comú) ha anunciat l’inici d’un programa d’activitats d’animació infantil els diumenges a l’Albereda a partir del proper mes d’abril i fins desembre. La iniciativa consisteix en la realització d’activitats de caràcter cultural, lúdic i educatiu dirigides al segment de públic d’edat compresa entre els 3 i els 12 anys. Segons Lorente, “aquest programa d’animació pretén ser un espai obert a la convivència entre xiquets i xiquetes de la nostra ciutat, facilitant activitats de participació activa del tot el públic assistent, així com l’educació en valors, potenciant la integració i la igualtat entre homes i dones”.\nLes activitats es dividiran en quatre blocs anomenats diumenges lúdics, diumenges culturals, diumenges de tallers i diumenges esportius. Cada diumenge programat hi haurà almenys dues activitats diferents, les quals tindran lloc a les 11, 11:40, 12’20 i 13 hores, totes elles assistides per monitors.\nEls diumenges lúdics estaran conformats per activitats en equip que fomenten els jocs tradicionals i populars. Les dates reservades per als diumenges lúdics seran el 10 d’abril, el 5 de juny i el 13 de novembre.\nEls diumenges culturals se dedicaran a la música, el ball, el teatre, conta contes i activitats de foment de la lectura. Les dates previstes són el 24 d’abril, el 25 de setembre i el 27 de novembre.\nEls diumenges de tallers consistiran en organitzar activitats de dibuix, manualitats, màgia o cuina, mentre que els diumenges esportius estan destinats a la pràctica esportiva i a la realització d’exhibicions i competicions.\nPer a la organització de les activitats s’ha tingut en compte la disponibilitat de personal que conega el llenguatge de signes, la programació d’activitats en llengua valenciana i la vinculació d’aquestes a la tradició cultural i la història de Xàtiva. Per a un millor desenvolupament dels actes, es formaran grups en funció de l’edat dels participants.\nNext post ESQUERRA UNIDA MOSTRA COM ESTÀ RECUPERANT-SE LA MEMÒRIA HISTÒRICA AL NOSTRE ENTORN\nPrevious post Nostàlgia de futur\nEu Xàtiva, 23 de març de 2016


Del GAL a la versió d’Acebes sobre l’11-M: les taques d’Interior (Joan Serra Carné)\n2 min. Barcelona 23/06/2016 00:00\nPablo Iglesias va fer remoure molts diputats als seus escons quan el 2 de març va rememorar, des de la tribuna del Congrés, que Felipe González tenia “el passat tacat de calç viva”, una referència explícita al terrorisme d’estat del GAL. L’esment a la guerra bruta exercida des del ministeri de l’Interior, que tants comentaris va generar aquell dia als passadissos de la cambra baixa -també a les files de Podem-, no va ser tan extemporani. Des de dimarts a la tarda el concepte ha tornat a l’arena política. Oriol Junqueras i Carles Puigdemont van qualificar les maquinacions entre Jorge Fernández Díaz i Daniel de Alfonso com un “GAL mediàtic”. Un altre cop un ministre de l’Interior tensionant l’estat de dret, ara de la nòmina del PP i amb les forces de l’independentisme català com a objectiu.\nLa utilització de l’estructura policial per a beneficis partidistes -com la unitat secreta que la Policia Nacional va crear el 2012 per rastrejar informació sobre possibles irregularitats de polítics catalans- té precedents rellevants. Batasuna va denunciar el 2007 que els serveis secrets espanyols eren al darrere dels aparells d’espionatge que dirigents abertzales havien trobat a l’oficina del partit a Brussel·les, una queixa que va derivar en una investigació del govern belga.\nLa pressió d’Aznar\nLa gestió de la informació que va fer el govern de José María Aznar de l’autoria dels atemptats de l’11-M, a les portes d’unes eleccions, és una altra demostració. Ángel Acebes, exministre de l’Interior, va mantenir en quatre conferències de premsa i durant 56 hores -des de les explosions d’Atocha fins a les primeres detencions- que la principal línia d’investigació sobre la iniciativa dels atemptats apuntava a ETA. Aznar, conscient de l’impacte en els comicis, va despenjar el telèfon i va conversar amb els directors dels principals diaris amb seu a Madrid i Barcelona per ratificar-los la versió, perennement sostinguda per determinades capçaleres. Però Mariano Rajoy, designat successor a dit, es va quedar sense la Moncloa. L’escàndol Fernández Díaz torna a ennegrir el futur de Rajoy.


Sala de dutxa senzilla i la sala de dutxa general, que és millor? Quin és rendible? - Notícies - Hangzhou Haotai Trading Co., Ltd\nSala de dutxa senzilla i la sala de dutxa general, que és millor? Quin és rendible? Feb 09, 2018\nActualment, hi ha dos tipus de banys de dutxa i dutxes a la botiga. Tota la dutxa està plena de funcions, i algunes també tenen funcions especials, com dutxa i dutxa, contestar trucades, etc. La manera d'obrir la porta també és variada, però el preu és alt. Com triar entre la dutxa i la dutxa simple?\nUna funció completament funcional i costosa\nLa cambra de bany general generalment per l'aspersor, la cambra de dutxa, la pantalla de dutxa, la composició del sostre o la banyera, la cambra de dutxa amb vidre temperat, el cilindre inferior i el sòl són generalment materials compostos acrílics. El bany general ha d'estar completament tancat, un bon rendiment tèrmic, sense necessitat d'utilitzar Yuba fins i tot a l'hivern.\nA més, la funció general de la dutxa, i alguns també amb dutxa de massatge per a peus, ràdio FM, vapor, escapament, resposta al telèfon i altres funcions.\nCom una cambra de bany completament tancada, amb drenatge independent, sense necessitat de mullar el sòl del bany, també es pot utilitzar la construcció temporal d'impermeabilitzacions per als problemes de construcció originats per la filtració d'aigua de l'edifici.\nLes deficiències de la cambra de bany general són cars, de productes d'alt preu o fins i tot desenes de milers de iuans. I la mida general de la dutxa és generalment gran, i el bàsic no es pot personalitzar, la flexibilitat és deficient.\nA més, atès que la funció és relativament complicada, l'ancià ha de tenir orientació familiar i, en general, els nens no s'han d'utilitzar sols.\nDos. Segons la compra ideal\nSi trieu la cambra de bany general, saber que l'ajust és bo. En comprar, bàsicament, prestar atenció a diversos aspectes:\n1. El lavabo general, tot i que el contingut sigui relativament alt, seleccioni la qualitat i la venda després de la venda tenen una marca garantida.\n2. No siguis cobdiciós, prou. Degut a que la superfície mitjana del bany familiar és limitat, la dutxa gran també ocuparà massa espai, oferint una sensació d'opressió.\n3. Tingueu en compte l'obertura de la porta. La manera d'obrir la porta generalment es divideix en obert, obert (diapositiva esquerra i dreta), obert a l'interior. En general, obrir la porta és un espai ampli, per considerar si l'àrea real és suficient.\n4. Tingueu en compte l'alçada total de la dutxa i l'alçada del vàter és apropiat. L'alçada general de la dutxa és generalment d'uns 2,1 metres, la instal·lació també necessita augmentar l'alçada d'uns 10 cm, de manera que l'altura real del bany sigui superior a 2,2 metres, en cas contrari, res més que la instal·lació.\n5. L'extrem alt del dipòsit pot prendre un bany, però si hi ha vells i els nens a casa, intenta triar el final del tanc o per les molèsties.\nSUGGERIMENT: S'haurien d'instal·lar els primers banys de primera, seguits de la instal·lació d'altres articles, o bé pot haver lloc per a la insuficiència de les condicions de la dutxa.\nUn parell de: Dutxa sala prova estàndards\nSegüent: També cal tenir cura de la dutxa\nDutxa sala prova estàndards\nSelecció de sala de dutxa\nLa tendència del desenvolupament de...\nBanyera de massatge\nLa sala de dutxa senzilla i la sala...


El Barça celebra el Dia Internacional de les Dones\nEl Grup Edelmira Calvetó del Club impulsa una acció juntament amb la Generalitat que tindrà visibilitat a la Llotja President Suñol i al videomarcador de l’Estadi abans del partit contra el PSG\nAquest dimecres se celebra el Dia Internacional de les Dones, una commemoració reconeguda per l’Organització de les Nacions Unides (ONU) i que aquest any coincideix amb el partit de tornada dels vuitens de final de la Champions contra el PSG. El Barça es vol sumar a la celebració d’aquest dia amb accions de visibilitat i conscienciació per la igualtat i per la promoció de l’esport femení. A través del Grup Edelvira Calvetó, que treballa dins del Club per donar protagonisme a la dona barcelonista, i, en col·laboració amb l’Institut Català de les Dones de la Generalitat, s’han impulsat accions per promoure la igualtat de gènere i celebrar aquesta jornada reivindicativa.\nEl Club ha fet una campanya gràfica que es vitalitzarà a les xarxes socials a partir d’avui juntament amb un vídeo per la igualtat que també s’envia als socis i que demà tindrà visibilitat al videomarcador abans del partit. A la Llotja President Suñol també es farà una fotografia commemorativa de la jornada amb el president Josep Maria Bartomeu i algunes de les dones de renom que estaran presents, com l’alcaldessa de Barcelona, Ada Colau; l’alcaldessa de París, Anne Hidalgo; la presidenta del Parlament, Carme Forcadell; la presidenta del Grup Edelmira Calvetó i vicesecretària de la Junta Directiva, Maria Teixidor, i les integrants Roser Tiana i Cristina Fàbregas; la capitana del Barça Femení, Marta Unzue, i una representant de l’Institut Català de les Dones.\nEl Club també aprofitarà la jornada per promocionar l’esport femení, un dels pilars del Pla Estratègic, i en concret dos partits molt importants que l’equip de futbol disputarà durant aquest mes en el Miniestadi. El primer, dissabte vinent, en el derbi de la Lliga contra l’Espanyol, i el dia 29 de març el partit de tornada dels quarts de final de la Champions contra el Rosengard, on l’equip de Xavi Llorens afrontarà el repte de classificar-se per primera vegada a la seva història per a les semifinals de la màxima competició europea.\nTeixidor, presidenta del Grup Edelmira Calvetó\nEl Grup Edelmira Calvetó, que porta el nom de la primera sòcia del FC Barcelona, ha iniciat una nova etapa sota la presidència de Maria Teixidor, que pren el relleu de Susana Monje, després que la vicepresidenta deixés la Junta Directiva fa uns mesos. Teixidor, que és vicesecretària de la Junta i vicepresidenta de la Fundació FCB, lidera el grup que també integren sor Lucía Caram i Rosa Maria Lleal, patrones de la Fundació; Roser Tiana, membre de la Comissió Social; Cristina Fàbregas, presidenta de la Penya Blaugrana de Sallent i secretària de la Federació de Penyes Blaugrana del Bages, Berguedà i Cerdanya, i la periodista Helena Garcia Melero, a més de Susana Monje, que continuarà sent membre del grup.\nAquest dilluns, el GEC va celebrar una reunió de treball per marcar els objectius d’aquest any i presentar les candidatures del Premi Edelmira Calvetó, que s’entrega durant el Congrés Mundial de Penyes en reconeixement a les dones que hagin contribuït a fer barcelonisme i als valors del Club. Sor Lucía Caram, l’equip de futbol femení i les presidentes de penyes Maria Antònia Milà i Jordina Font han estat les guanyadores d’aquest premi en les edicions anteriors.


El V Simposi de Publicitat de UIC Barcelona constata el paper transformador de la comunicació | UIC Barcelona\nEl V Simposi de Publicitat de UIC Barcelona constata el paper transformador de la comunicació\nSonrisas de Bombay, Sant Joan de Déu Pediatric Center i La Marató de TV3 han analitzat la comunicació dels seus projectes solidaris en les conferències que han tingut lloc a l’Aula Magna\nLa comunicació té un paper transformador que va molt més enllà d’ajudar a vendre productes. La tendència s’ha anat invertint en els darrers anys i la comunicació amb causa social ha deixat de ser un actiu propi de les organitzacions no governamentals per ser-ho en entorns tradicionalment mercantilistes. Per aquest motiu, cada vegada més administracions, institucions i empreses estan aprofitant per desenvolupar accions emmarcades en l’àmbit de la comunicació solidària. I n’hi ha moltes més que actualment centren exclusivament la seva activitat en la solidaritat. És el cas de Sonrisas de Bombay, Sant Joan de Déu Pediatric Center i La Marató de TV3, les entitats que han participat en el V Simposi de Publicitat de la Facultat de Ciències de la Comunicació de UIC Barcelona que enguany ha girat entorn de la comunicació solidària.\nEn la primera conferència, el responsable del Departament de Comunicació de Sonrisas de Bombay, Alfonso Hernández, ha explicat quina és la tasca de l’equip de comunicació d’aquesta ONG, que centra la seva acció en la lluita pacífica contra la pobresa i pels Drets Humans a les zones més desfavorides d’aquesta ciutat de l’oest de l’Índia. Hernández ha explicat que des de Sonrisas de Bombay entenen la comunicació com una eina per aconseguir un impacte social amb persones, un fet que requereix uns codis de comunicació diferents dels que necessiten les empreses que venen productes. De fet, Alfonso Hernández ha relatat que des de la seva organització venen emocions amb l’objectiu de millorar una petita part de la societat i que, per això, les persones són part essencial de totes les seves comunicacions. Així és com treballen la comunicació dels somriures.\nA continuació, la responsable de comunicació i màrqueting de l’Hospital Sant Joan de Déu, Mariana Romero, ha explicat la campanya “Para los valientes” del SJD Pediatric Cancer Center de Barcelona, amb la qual van aconseguir recaptar 30 M€ per construir el principal centre de referència sobre càncer infantil d’àmbit mundial. Romero ha descrit totes les fases de la campanya: el desenvolupament de la idea, les dificultats que es van trobar a mig camí i el canvi de relat comunicatiu que els va permetre aconseguir l’objectiu final. La responsable de comunicació i màrqueting ha incidit en la importància de la “cadena de favors”, amb la qual van aconseguir la implicació d’icones mediàtiques i grans empreses per poder fer realitat el SJD Pediatric Cancer Center. La conclusió: per assolir els objectius és imprescindible que la comunicació generi un impuls en la societat.\nPer acabar, La Marató de TV3 ha presentat el seu projecte des de diferents punts de vista. Per una banda, el director de la Fundació La Marató de TV3, Lluís Bernabé, ha dibuixat les línies mestres del projecte solidari més representatiu de Catalunya i ha explicat tota la tasca que fan més enllà del programa anual que es veu a la televisió. En aquesta línia, la periodista i presentadora de l’edició de La Marató 2012, Ariadna Oltra, ha assenyalat les dificultats per separar la faceta professional de la personal a l’hora de presentar aquella edició i ha apuntat que la feina que es veu durant les 15 hores de programa són el resultat de mesos de preparació. Per la seva banda, el director de l’àrea de Promoció i Estratègia de marca de la Corporació Catalana de Mitjans Audiovisuals, Àlex Marquina, ha parlat del procés comunicatiu que té el projecte, el qual dura tot l’any i que es construeix a partir de tres eixos: la malaltia, la solidaritat i la recerca. A més a més, ha explicat les claus d’alguna de les campanyes de publicitat de diferents edicions de La Marató. Finalment, el Simposi ha tancat amb el testimoni d’Elisenda Escriche, que va ser campanya gràfica de La Marató 2018 i que ha explicat la seva història de superació.\nPilar Buil i Olga Roger publiquen el llibre «Manual de comunicación ambiental. Del greenwashing a la sostenibilitat»\nPrimer de Publicitat realitza el seu primer 'Workshop' amb les bases de MOFILM Cannes 2013\nEl professor Jordi Folch, finalista del Premi Barcanova de literatura infantil i juvenil


L'àrea metropolitana, clau per a la CUP\nCAMPANYA PER AL 21-D\nLa formació independentista basarà la seva campanya electoral en municipis històricament obrers com Santa Coloma, Sant Boi, l'Hospitalet o Cornellà\nBarcelona - Dimarts, 05/12/2017 | Actualitzat el 06/12/2017 a les 20:47 CET\nLa campanya de la CUP per a les eleccions autonòmiques del 21-D tindrà especial presència a l'àrea metropolitana de Barcelona. Territorialment, el focus de la campanya de la CUP es posa en cinc actes centrals: un a cada una de les quatre capitals i un gran acte de tancament de campanya el dia 19 de desembre, que es farà de manera descentralitzada i conjunta a Barcelona, Figueres, Reus, Tàrrega i Alcanar.\nPel que fa a la resta d'actes, la CUP també preveu dos grans actes a Deltebre i Blanes, mentre que la resta del calendari es concentra exclusivament a l'àrea metropolitana de Barcelona, on la formació independentista creu que pot treure rèdit electoral pel tradicional tarannà obrer del territori.\nLes ciutats on la CUP tindrà presència seran Santa Coloma de Gramenet, Cornellà, Sant Boi, l'Hospitalet, Sant Feliu, el Prat o Terrassa.\nSense campanya el 6-D, dia de la Constitució\nCuriosament, la CUP no farà campanya el 6 de desembre, dia de la Constitució, per expressar així el seu rebuig. Encara que sí que hi haurà presència pública del partit al carrer, no s'organitzarà cap gran acte de partit. Aquell dia, els anticapitalistes oferiran una roda de premsa a la seu de l'Agència Catalana de Notícies (ACN).\nPer la seva banda, el candidat de la CUP a la presidència de la Generalitat, Carles Riera, avisa la resta de partits independentistes que els anticapitalistes només investiran un Govern que aposti per l'aplicació "unilateral" de la república i passi la pàgina de l'autonomisme. El líder de la CUP assegura que encara no hi ha cap concreció sobre un eventual acord amb ERC i Junts per Catalunya per tancar algun punt en comú del programa electoral que apunti en aquesta línia.\nDurant la presentació de la campanya, els 'cupaires' van anunciar una sèrie d'actes de caràcter reivindicatiu per mantenir-se "Dempeus" en la desobediència. L'eslògan, expliquen, representa "la fermesa davant la repressió".\nTemes: Eleccions Catalunya Eleccions Autonòmiques CUP Eleccions Catalunya 2015


Notícia: XXXIV Cloenda de la Roda d’Esbarts Catalònia\nXXXIV Cloenda de la Roda d’Esbarts Catalònia\nNoticia publicada a la web el 06/04/2013 03:15:34 PM\nLa trobada, inclosa també al cicle dels 50 anys de l’Esbart Joaquim Ruyra, va aplegar 18 agrupacions, i que va incloure una cercavila amb entitats de Blanes entre d’altres activitats\nDesprés que dissabte Blanes va viure amb intensitat la Trobada d’Esbarts gironins, l’endemà diumenge l’activitat es va reprendre a les 11 del matí a la plaça dels Països Catalans, des d’on va sortir una cercavila formada per unes 600 persones. La major part eren els integrants dels esbarts infantils i juvenils que havien de participar a la Cloenda de la Roda d’Esbarts Catalonia. També s’hi comptaven diferents entitats de Blanes que col·laboraven a l’experiència afegint la seva gresca: els Manaies, que obrien la comitiva, la Banda i Cobla del Col·legi Santa Maria i la Colla Gegantera.\nLa cercavila va fer un recorregut per diferents carrers del centre de Blanes fins que va finalitzar al passeig de mar, on es va allotjar la 34a edició de la Cloenda de la Roda d’Esbarts infantils i juvenils Catalònia. En total, van participar 18 agrupacions d’arreu del territori català.\nAjudats per la música en viu interpretada per la Cobla Sabadell, els esbarts van oferir 10 danses: el Maridet, el Ball de Cercolets de Sitges; La Ratolinesa, la Tarantel·la del Rosselló; la Patum de Solsona; el Ball Pla 98; el Ball de Dimonis; la Festa de la Cirera; Terraltines i La Maniera.\nLes diferents agrupacions s’anaven afegint a la zona de ball simultani depenent de la dansa que s’interpretava. La cloenda de la roda d’esbarts es va tancar amb la interpretació col·lectiva que van fer tots els cossos de dansa acompanyats del públic que es va voler afegir a la gresca, tots ells moguts per la música del Ball de la Maniera.\nPoc després que es fes la cloenda, les activitats van continuar amb un dinar popular a base de pa amb tomàquet i botifarra amb seques que es va organitzar amb la col·laboració de l’Agrupament Escolta i Guia Pinya de Rosa de Blanes. La plaça dels Dies Feiners va esdevenir en un gran menjador a l’aire lliure per allotjar les més de 600 persones que van participar a l’àpat col·lectiu que s’hi va fer. Es tractava de reposar forces pel ball folk que va haver-hi a la tarda amb el grup Petita Festa de Carles Belda per tancar la jornada.\nL’Esbart Joaquim Ruyra al Palau de la Música\nEl proper acte que tindrà lloc en motiu del cicle commemoratiu dels 50 anys de l’Esbart Dansaire Joaquim Ruyra ens emplaça el proper dilluns 10 de juny al Palau de la Música Catalana. Serà en aquest lloc tan singular on es presentarà el darrer espectacle de l’esbart acompanyat per la Cobla Catalana dels Sons Essencials i produït per Amunt Produccions i l’Agrupació d’Aplecs Sardanistes de les comarques gironines.\nEs tracta de l’espectacle DAD.EXE: Dret a decidir, executable, del qual ja varem poder gaudir a Blanes en la representació que es va fer el 14 de juliol a la plaça dels Dies Feiners. L’espectacle és una reflexió escènica sobre la identitat i el país i compta amb les creacions de quatre reconeguts coreògrafs catalans: Cesc Gelabert, Joan Serra, Montse Colomé i David Martínez.


One off el primer vi natural del celler Bell Cros\nOne Off és un vi i és una col·lecció. I s’anomena així perquè són coses que només es fan una vegada. El primer vi de la sèrie, One Off #1, pretén obrir camí per explorar nous camins i “treballar en vins que ens agraden i que creiem” expliquen des d’aquesta celler de la DO Montsant.\nUna altra novetat del celler és que s’està treballant també en els seus vins en Key Keggs, una nova manera de dispensar vi a granel de qualitat. De fet, es tracta d’un format que ja s’està implantant precisament a països com Suècia (país d’origen dels propietaris del celler, Ann i Peter Skoglund). I tot i que per ara aquest format no es pot incloure sota el paraigua de la DO Montsant, ja han fet les primeres proves i s’està explorant la distribució de vi en aquest format.


Atlas en construcció: el tea party de casa nostra\nLlegia no fa gaire un reportatge sobre el Tea Party, no tant sobre les propostes que fa, com sobre els efectes que està tenint en el partit republicà i en el seu espectre ideològic, la seva estratègia, etc. I pensava en possibles similituds a Catalunya. Crec que també hem tingut, en un espai polític determinat, el mateix, és a dir, una minoria que usa en política els mètodes de la religió més intolerant: el dogma, la possessió de la veritat, l’excomunió, o allò de extra ecclesiam nulla salvatio.\nResulta significatiu com, a l’espai del partit republicà dels USA, es dóna el fet que es necessita atraure aquesta base mobilitzada, activa, sorollosa, per a no perdre presència, i, sobretot, per la por a ser desqualificat per tou o, fins i tot, per poc patriota, malgrat que això –no indisposar-s’hi- pugui suposar incorporar idees estrambòtiques o, simplement, allunyar-se de la realitat i de la majoria. De fet, el que observen les ments més lúcides del partit republicà és que això els pot allunyar de la presidència. És a dir, aquests guardians de l’ortodòxia conservadora treballen objectivament per als demòcrates, però com que són omnipresents a les xarxes socials, als mitjans de comunicació propis, i a les mobilitzacions, condicionen –i distorsionen- decisivament el missatge conservador.\nPensava en com es poden donar fenòmens semblants a casa nostra, amb la monopolització mediàtica, emocional, cridanera, del discurs independentista, que acaba beneficiant electoralment els qui no en són. Qui i com anima aquesta mena de ratafia party? Tarragoní com sóc, i per tant, romà, hauria de fer la pregunta: cui prodest?\nPublicat per Robert Casadevall a 5:21


BUTLLETÍ TRIMESTRAL DE L'OBSERVATORI DEL PAISATGE - 66\nQuina és la distància entre dos paisatges? La longitud del segment de recta compresa entre el paisatge domèstic i el paisatge laboral, per exemple, aquest que és resultat de l'àmbit de la feina i el de residència -més encara en temps de virtualitat, on gairebé tot es reclou a l'habitar domèstic-. I si, en definitiva, el paisatge no és en el propi espai físic, emergeix de la seva percepció, i fins i tot del record. La distància és una magnitud física -de longitud o interval de temps-, per tant, no li cap al paisatge. Només es podrà trobar certa relació de distància per la llunyania o percepció remota d'algun territori que remeti a un paisatge. I també, es podrà trobar distància en la diferència d'aspecte o fisonomia, en el caràcter de dos o més paisatges.\nQuina és l'àrea exacta d'un paisatge? Si aquest no reconeix fronteres, límits o termes propis ni polítics o jurídics, aquests que fragmenten el territori. Tampoc posseeix exactitud de superfície en metres quadrats que el separi i distingeixi del que no és ell, simplement, perquè no és una figura geomètrica amb longitud i amplada. En tot cas, la superfície en dimensió paisatgística podrà ser qualitativa, perquè hi ha una certa noció d'extensió pel que fa a gran o petit -macro, meso o micro paisatges-, com l'imaginari col·lectiu del paisatge llatinoamericà, passant per l'escala del paisatge argentí i arribant al mateix i íntim paisatge domèstic a la meva ciutat de Córdoba.\nQuina és la mesura del paisatge en tres dimensions? Quin espai podria ocupar un paisatge si en realitat no té cos? Com poder determinar la quantitat de sòl i cel que ocupa. Resulta impossible establir la quantia total de la substància que l'integra, simplement perquè no està compost per matèria, perquè el paisatge és immaterial. Si bé esdevé de l'espai tridimensional amb magnitud i substància, perd el seu llarg, ample i alt per ser objecte d'interpretació humana, com concepció, ordenació o expressió conceptual, per tant personal, de la realitat exterior de qui percebi, "... en el moment en què pren consciència d'ell mateix "(Naselli, 1992, p.26). Com reconèixer la seva corpulència si, a més, com en un joc de mamushkas, hi ha un ideal de paisatges dins de paisatges, com objectes dins d'objectes en un mateix temps, la qual cosa distorsiona les lleis de la física.\nQuant pesa un paisatge? Si és ingràvid, eteri i vague, només està sotmès a la força d'atracció humana. Levita en les ments dels seus habitants, en els sistemes neuronals, en la memòria creativa que moltes vegades el representa, recrea o reinventa i fins i tot dissenya. En tot cas, només podrà existir el pes de la culpa per mutilar, atemptar o devastar els recursos -naturals i culturals- del territori, que configuren l'esperit i sentit de cada paisatge. Així mateix, cal assenyalar que el pes -en molts països- és la unitat monetària que el paisatge produeix quan és reconegut, valorat i gestionat. I pes, és el que demanen alguns paisatges per equilibrar la balança i obtenir sostenibilitat paisatgística amb desenvolupament econòmic, qualitat de vida i dret al paisatge de qualitat.\nFa temps que em responc que el paisatge, a diferència del territori, no posseeix mesura, és immesurable, està dins meu i dins teu. Tot el que ens envolta -tant allò tangible com l’intangible- fa que en el nostre interior emergeixi el paisatge.\nReferència bibliogràfica: Naselli, C. A. (1992). De ciudades, formas y paisajes. Paraguai: Arquna.


Pere Aragonès vota pel 28è Congrés Nacional a Mataró | Mataró Audiovisual\nRedacció dl., 16/09/2019 - 13:26\nEsquerra Republicana de Catalunya ratifica la direcció del seu partit per als pròxims 4 anys amb Oriol Junqueras com a president i Marta Rovira com a secretària general. El maresmenc Pere Aragonès passarà a ser el nou coordinador nacional, qui rebrà també el control executiu del partit. Aquestes votacions s'han celebrat en el 28è Congrés Nacional i els resultats no han portat cap sorpresa, ja que només hi havia una única candidatura, l'anomenada Compromís Republicà, encapçalada per Oriol Junqueras. Un total de 5195 militants, el que representa un 80% dels votants, han donat suport a aquesta candidatura. El vicepresident de la Generalitat, Pere Aragonès, s'ha presentat a la seu d'Esquerra Mataró per dipositar el seu vot.\nA més de l'elecció de l'executiu, també s'ha escollit la resta de membres del Consell Nacional, on Pere Aragonès, original de Pineda de Mar, representa el Maresme. A nivell local, Esquerra Republicana Mataró se sent preparada per gestionar qualsevol repte amb la seva estructura i força consolidada a la comarca.\nAquesta votació ha estat la primera fase del congrés on la participació ha estat d'un 57,14% i on s’ha pogut votar per primer cop de manera telemàtica, i la segona prevista per novembre, ERC s'encarregarà de fixar la seva línia política pels pròxims 4 anys.


Visita guiada al celler romà de Vallmora\nPàgina d'inici\tAgenda\tVisita guiada al celler romà de Vallmora\n'Descobreix les 10 Barcelones'\n10 de juliol de 2014 - Teià (Maresme)\nUs proposem un tast de pa, oli i vi per gaudir de la tríada mediterrània d'una manera diferent i especial. El dijous 10 de juliol, a la Cella Vinaria de Teià, es farà un viatge del passat al present a partir del blat, l’olivera i la vinya, l’origen de la nostra cuina actual i la base de l’alimentació a l’antiguitat al Mare Nostrum. L’activitat constarà d'una visita guiada al celler romà de Vallmora i un tast dels tres productes.\nPer a aquesta activitat, es compta amb la col·laboració del celler Alta Alella i de Triticum —productors artesanals que presentaran l'actualitat del vi i el pa. El tast va acompanyat d’un plat típic romà basat en oli i olives.\nTel. 93 555 99 77 o info@cella-vinaria.cat (informació i reserves)\nParc Arqueològic Cella Vinaria (Edifici CAT de Teià\nErnest Lluch, 40\n08329 Teià (Maresme)\n93 555 99 77


Artur Mas defensa que Junts pel Sí reforça el caràcter plebiscitari del 27-S - Empordà\nArtur Mas defensa que Junts pel Sí reforça el caràcter plebiscitari del 27-S\nEl president justifica les eleccions perquè "tots els camins s'han estrellat contra el mur granític de la incomprensió de l'Estat"\nACN 02.09.2015 | 17:59\nCompareixença a la Diputació Permanent. ACN\nEl president de la Generalitat, Artur Mas, ha defensat aquest dimecres que Junts pel Sí "reforça el caràcter plebiscitari" del 27-S. "El diumenge 27 al vespre es comptaran els diputats a favor del 'sí' i els diputats a favor del 'no'", ha remarcat en la seva compareixença davant la diputació permanent per explicar els motius de la convocatòria electoral.\nMas ha demanat als partits que respectin la diversitat de la candidatura conformada per CDC, ERC i la societat civil independentista, i els ha recordat que la unitat és un valor. Mas ha justificat el 27-S perquè "tots els camins s'han estrellat contra el mur granític de la incomprensió de l'Estat". "Estem en l'escenari de l'últim recurs", ha dit.


Botes de seguretat de pell amb puntera i plantilla de seguretat. Bota de la línia TOP GORE-TEX de calçats FAL que es caracteritza per ser d'una qualitat molt superior a les botes de seguretat habituals.\nPuntera: VINCAP. Puntera resistent a un xoc d'una energia equivalent a 200 J ia una compressió de 15 KN.\nPlantilla anti perforació tèxtil: plantilla anti-claus amb resistència a la perforació fins a 1100 N.\nResistència al lliscament: SRA sobre rajola / SRB sobre acer / SRC sobre rajola i acer.\nSola resistent als hidrocarburs.\nBotes fabricades amb materials i una estructura que permeten dissipar càrregues electrostàtiques: resistències entre 0,1M i 1000M.\nAbsorció d'energia a la zona del taló fins a 20 J.\nPart posterior de la bota tancada, ideal per a mantenir una protecció en una zona sensible del peu.\nGore-Tex: resistència a la penetració i absorció d'aigua a la pell. Resistència a l'aigua completa.\nAïllament de la sola contra el fred.\nBotes tipus muntanya o excursions però amb plantilla i puntera de seguretat incorporada. La seva pell marró de serratge tipus davant i la seva sola negra fort i resistent proporcionen una imatge que poques botes poden aconseguir.\nModel PEGASO TOP de Calçats FAL.\nEN ISO 20354: 2007.\nS3 + SRC + CI + WR.\nTalles disponibles: 35 - 36 - 37 - 38 - 39 - 40 - 41- 42 - 43-44 - 45-46 - 47-48.